C 421/38
LT
Europos Sąjungos oficialusis leidinys
2022 11 4
Misijos platforma visų pirma padės tiems miestams, kurie įsipareigoja iki 2030 m. užtikrinti poveikio klimatui neutralumą, užtikrins bendrą nuoseklumą ir koordinavimą viso proceso metu ir reguliariai teiks ataskaitas apie pažangą siekiant klimatu besirūpinančio miesto sutarties tikslų.
Pasirašius klimatu besirūpinančio miesto sutartį, miestams bus suteiktas „misijos ženklas“, kuriuo patvirtinamas griežtas vertinimo procesas ir jų įsipareigojimų kokybė ir įgyvendinamumas.
Taip bus atvertos ES finansavimo programų tikslinio finansavimo galimybės, o regionai, valstybės narės ir kiti viešieji subjektai galės remti visiems matomą poveikio klimatui neutralumo veiklą inovatyviuose miestuose, kad būtų lengviau įgyvendinti Europos žaliojo kurso tikslus.
Kadangi pagal klimatu besirūpinančio miesto sutartį vykdoma veikla jau bus patikrinta kaip ekologiškai tvari pagal ES tvarių investicijų skatinimo sistemą, šis ženklas padidins investuotojų informuotumą ir pasitikėjimą.
Todėl miestams bus lengviau pritraukti papildomų viešųjų ir privačiųjų investuotojų finansavimą su klimato kaita susijusiai veiklai.
ES misija „Europos dirvožemio būklės gerinimas“ Vykdant šią misiją bus pradedamas, demonstruojamas ir spartinamas perėjimas prie sveiko dirvožemio, vykdant plataus užmojo veiksmus 100 gyvųjų laboratorijų ir pavyzdinių projektų teritorinėje aplinkoje.
Ši veikla bus derinama su plataus užmojo tarpdalykine MTI programa, išsamia, darniąja dirvožemio stebėsenos sistema ir gilesnėmis žiniomis apie dirvožemį ir visuomenės informavimu, siekiant piliečių dalyvavimo.
Misijos tikslai visiškai suderinami su ERPF politikos tikslais – žalesnės, nuo mažo anglies dioksido kiekio technologijų prie nulinio anglies dioksido kiekio technologijų pereinančios ekonomikos ir atsparios Europos, skatinant sąžiningą perėjimą prie švarios energetikos, žaliąsias ir mėlynąsias investicijas, žiedinę ekonomiką, klimato kaitos švelninimą bei prisitaikymą prie klimato kaitos, rizikos prevenciją bei valdymą ir tvarų judumą mieste.
ERPF gali atlikti svarbų vaidmenį dirvožemio sveikatos srityje.
Trys ketvirtadaliai NUTS2 regionų yra įdiegę pažangiosios specializacijos strategijas žemės ūkio ir maisto produktų srityje.
Tai reiškia gana didelį projektų, kuriais prisidedama prie misijos tikslų mokslinių tyrimų ir inovacijų srityje, potencialą.
Misija naudosis temine pažangiosios specializacijos platforma žemės ūkio ir maisto produktų srityje, kad būtų išnaudotas tarpregioninis bendradarbiavimas ir sudarytos palankios sąlygos bendriems investiciniams projektams į inovacijas misijai svarbiose srityse.
Misijos rezultatų mastas padidės dėl teminio prioriteto „Ekologiškesnė, anglies dioksido neišskirianti Europa“.
Regionai, kurie savo pažangiosios specializacijos strategijose nustatė prioritetus, susijusius su tvariu dirvožemio ir žemėtvarka, gali naudotis misijos gyvosiose laboratorijose ir pavyzdinių projektų metu sukurtais ir išbandytais sprendimais ir juos pritaikyti platesniu mastu.
INTERREG taip pat gali labai efektyviai prisidėti prie misijos įgyvendinimo užmezgant tarpvalstybinį, tarptautinį ir tarpregioninį bendradarbiavimą siekiant misijos tikslų.
Pavyzdžiai: šlapynių atkūrimo bandomieji projektai arba demonstraciniai pavyzdžiai tarpvalstybinėse arba Šiaurės Europos tarptautinėse teritorijose arba bendradarbiavimas vandens erozijos srityje Pietų Europos tarptautinėse teritorijose ir tarpvalstybiniuose upių baseinuose (pvz., Dunojaus), arba bendradarbiavimas teritorijų planavimo metodų, kuriais tinkamai atsižvelgiama į žemės ir (arba) dirvožemio tvarkymą, srityje.